CELEX: 32018D0752
Language: lv
Date: 2018-05-14 00:00:00
Title: Padomes Lēmums (ES) 2018/752 (2018. gada 14. maijs) par nostāju, kas Eiropas Savienības vārdā jāieņem Starptautiskās Jūrniecības organizācijas Kuģošanas drošības komitejas 99. sesijā par grozījumu pieņemšanu SOLAS konvencijas II-1/1. un II-1/8-1. noteikumā, par saistītu pamatnostādņu apstiprināšanu par operacionālu informāciju kapteiņiem pirms 2014. gada 1. janvāra būvētu pasažieru kuģu applūšanas gadījumā un grozījumu pieņemšanu 2010. gada Starptautiskajā kodeksā par ugunsdrošības testu metožu piemērošanu

23.5.2018   
            
            
               LV
            
            
               Eiropas Savienības Oficiālais Vēstnesis
            
            
               L 126/6
            
         PADOMES LĒMUMS (ES) 2018/752
   (2018. gada 14. maijs)
   par nostāju, kas Eiropas Savienības vārdā jāieņem Starptautiskās Jūrniecības organizācijas Kuģošanas drošības komitejas 99. sesijā par grozījumu pieņemšanu SOLAS konvencijas II-1/1. un II-1/8-1. noteikumā, par saistītu pamatnostādņu apstiprināšanu par operacionālu informāciju kapteiņiem pirms 2014. gada 1. janvāra būvētu pasažieru kuģu applūšanas gadījumā un grozījumu pieņemšanu 2010. gada Starptautiskajā kodeksā par ugunsdrošības testu metožu piemērošanu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Savienības darbībai jūras transporta nozarē vajadzētu būt vērstai uz kuģošanas drošības uzlabošanu.
            
         
               (2)
            
            
               Gaidāms, ka Starptautiskās Jūrniecības organizācijas (SJO) Kuģošanas drošības komiteja (MSC) 99. sesijā (“MSC 99. sesija”) 2018. gada 16.–25. maijā pieņems grozījumus Starptautiskās konvencijas par cilvēku dzīvības aizsardzību uz jūras (“SOLAS konvencija”) II-1/1. un II-1/8-1. noteikumā (“SOLAS konvencijas II-1/1. un II-1/8-1. noteikuma grozījumi”), apstiprinās saistītas pamatnostādnes par operacionālu informāciju kapteiņiem pirms 2014. gada 1. janvāra būvētu pasažieru kuģu applūšanas gadījumā (“saistītas pamatnostādnes”) un pieņems grozījumus 2010. gada Starptautiskajā kodeksā par ugunsdrošības testu metožu piemērošanu (“FTP kodekss”).
            
         
               (3)
            
            
               Ir lietderīgi noteikt nostāju, kas Savienības vārdā jāieņem MSC 99. sesijā, jo SOLAS konvencijas II-1/1. un II-1/8-1. noteikuma grozījumi, saistīto pamatnostādņu un FTP kodeksa grozījumu pieņemšana varēs būtiski ietekmēt Savienības tiesību saturu, proti, Eiropas Parlamenta un Padomes Direktīvu 2009/45/EK (1).
            
         
               (4)
            
            
               Ar SOLAS konvencijas II-1/1. un II-1/8-1. noteikuma grozījumiem un saistītajām pamatnostādnēm būtu jārada operacionālas pamatnostādnes esošajiem pasažieru kuģiem, paredzot, ka kapteinim tiek sniegta regulāri atjaunināta informācija par kuģa atlikušo avārijas izturību pēc applūšanas incidenta.
            
         
               (5)
            
            
               Ar FTP kodeksa grozījumiem, kas attiecas uz testēšanas prasībām atklātam grīdas segumam, būtu jāparedz minētos noteikumus piemērot arī pasažieru kuģiem, kas pārvadā mazāk par 36 pasažieriem.
            
         
               (6)
            
            
               Ciktāl SOLAS konvencijas II-1/1. un II-1/8-1. noteikuma grozījumi, saistīto pamatnostādņu pieņemšana un FTP kodeksa grozījumi var ietekmēt Direktīvas 2009/45/EK noteikumus attiecībā uz pasažieru kuģiem un ātrgaitas pasažieru kuģiem, kas veic vietējos reisus, minētie grozījumi ietilpst Savienības ekskluzīvā kompetencē.
            
         
               (7)
            
            
               Savienība nav ne SJO locekle, ne attiecīgo konvenciju un kodeksu līgumslēdzēja puse. Tādēļ Padomei būtu jāpilnvaro dalībvalstis paust Savienības nostāju un dot savu piekrišanu uzņemties saistības, kas izriet no minētajiem grozījumiem, ciktāl minētie grozījumi ietilpst Savienības ekskluzīvā kompetencē,
            
         IR PIEŅĒMUSI ŠO LĒMUMU.
   1. pants
   Nostāja, kas Savienības vārdā ir jāieņem SJO Kuģošanas drošības komitejas 99. sesijā, ir piekrist:
   
               a)
            
            
               pieņemt grozījumus SOLAS konvencijas II-1/1. un II-1/8-1. noteikumā, kā norādīts SJO dokumenta MSC 99/3 1. pielikumā, un apstiprināt saistītās pamatnostādnes, kas noteiktas SJO Kuģu dizaina un konstrukcijas (SDC) apakškomitejas dokumenta SDC 5/15 1. pielikumā;
            
         
               b)
            
            
               pieņemt grozījumus FTP kodeksa 3. pielikuma 1. tabulā, kā norādīts SJO dokumenta MSC 99/3 2. pielikumā.
            
         2. pants
   1.   Šā lēmuma 1. pantā izklāstīto nostāju, kas ir jāieņem Savienības vārdā, pauž dalībvalstis, kuras visas ir SJO locekles, kopīgi rīkojoties Savienības interesēs.
   2.   Par nelielām izmaiņām 1. pantā minētajā nostājā var vienoties bez turpmāka Padomes lēmuma.
   3. pants
   Ar šo dalībvalstis tiek pilnvarotas Savienības interesēs dot savu piekrišanu uzņemties saistības, kas izriet no 1. pantā minētajiem grozījumiem, ciktāl minētie grozījumi ietilpst Savienības ekskluzīvā kompetencē.
   4. pants
   Šis lēmums ir adresēts dalībvalstīm.
   
      Briselē, 2018. gada 14. maijā
      
         
            Padomes vārdā –
         
         
            priekšsēdētāja
         
         E. ZAHARIEVA
      
   
   
      (1)  Eiropas Parlamenta un Padomes Direktīva 2009/45/EK (2009. gada 6. maijs) par pasažieru kuģu drošības noteikumiem un standartiem (OV L 163, 25.6.2009., 1. lpp.).